PTT ขยายเวลาให้ส่วนลด NGV รถสาธารณะอีก 6 เดือน
PTT คาดใช้งบ 1.35 พันลบ. ขยายเวลาให้ส่วนลด NGV รถสาธารณะอีก 6 เดือนจากเดิมสิ้นสุด 31 ธ.ค.นี้ หวังช่วยลดภาระค่าเชื้อเพลิง-ผลกระทบค่าบริการรถสาธารณะ
22 ธ.ค. 2559

นายชวลิต พันธ์ทอง ประธานเจ้าหน้าที่ปฏิบัติการกลุ่มธุรกิจโครงสร้างพื้นฐานและบริหารความยั่งยืน บริษัทปตท. จำกัด (มหาชน) หรือ PTT เปิดเผยว่า เมื่อวันที่ 16 ธันวาคม 2559 ที่ผ่านมา คณะกรรมการ ปตท. มีมติเห็นชอบให้ขยายเวลาการให้ส่วนลดราคาก๊าซธรรมชาติสำหรับยานยนต์ (เอ็นจีวี) สำหรับกลุ่มรถโดยสารสาธารณะออกไปอีก 6 เดือน จากเดิมที่จะหมดอายุลงในวันที่ 31 ธันวาคม 2559
โดยจะทำให้ผู้ถือบัตรส่วนลดราคาเอ็นจีวีสามารถใช้สิทธิ์ซื้อก๊าซเอ็นจีวีในราคาจำหน่ายที่มีส่วนลด ที่ 10 บาท/กิโลกรัม (สำหรับสถานีบริการฯ ในระยะทางไม่เกิน 50 กิโลเมตรจากสถานีจุดจ่ายก๊าซธรรมชาติหลัก) ได้จนถึง 30 มิถุนายน 2560 โดย ปตท. เป็นผู้สนับสนุนให้ส่วนลดดังกล่าว
ทั้งนี้ ปตท. ได้ให้การสนับสนุนให้ส่วนลดราคาก๊าซเอ็นจีวีสำหรับกลุ่มรถโดยสารสาธารณะทั้งในพื้นที่กรุงเทพฯ และต่างจังหวัด มาตั้งแต่ต้นปี 2555 จนถึงปัจจุบัน รวมเป็นจำนวนเงินกว่า 9,000 ล้านบาท และปตท. คาดการณ์ว่าจะใช้งบประมาณในการให้ส่วนลดสำหรับช่วงเวลาที่ขยายออกไปนี้เป็นเงิน 1,350 ล้านบาท อันเป็นการช่วยลดภาระค่าเชื้อเพลิงให้กับรถโดยสารสาธารณะทั่วประเทศ ลดผลกระทบค่าบริการรถสาธารณะ ซึ่งมีผลต่อค่าครองชีพของประชาชน
“เอ็นจีวี เป็นพลังงานทางเลือกที่สะอาดและเป็นมิตรกับสิ่งแวดล้อม รวมทั้งมีความปลอดภัยเมื่อเทียบกับเชื้อเพลิงชนิดอื่น อย่างไรก็ตาม ผู้ใช้รถควรหมั่นดูแลบำรุงรักษารถเอ็นจีวีด้วยการตรวจเช็คอุปกรณ์ และถังเอ็นจีวีอย่างสม่ำเสมอ เพื่อความปลอดภัยของผู้ใช้งานและผู้ร่วมเดินทาง” นายชวลิต กล่าวเสริม